ไทยหารือ “WTO” ผลักดันการค้าพหุภาคี หวังเร่งฟื้นฟูศก.โลก หลังพ้นวิกฤติ “โควิด”
ไทยหารือ “WTO” ผลักดันการค้าพหุภาคี หวังเร่งฟื้นฟูศก.โลก หลังพ้นวิกฤติ “โควิด”
ไทยหารือ “WTO” ผลักดันการค้าพหุภาคี หวังเร่งฟื้นฟูศก.โลก หลังพ้นวิกฤติ “โควิด”
30 ต.ค. 2563

นายสรรเสริญ สมะลาภา ผู้ช่วยรัฐมนตรีประจำกระทรวงพาณิชย์ เปิดเผยถึงการประชุมรัฐมนตรีองค์การการค้าโลก (WTO) อย่างไม่เป็นทางการ ผ่านระบบทางไกล เมื่อวันที่ 27 ต.ค.63 ว่า ที่ประชุมได้หารือถึงบทบาทขององค์การการค้าโลก (WTO) ในการสนับสนุนระบบการค้าพหุภาคี ที่มีความสำคัญต่อการฟื้นฟูเศรษฐกิจโลกหลังวิกฤตโควิด-19 และยังได้เน้นย้ำความสำคัญของการบังคับใช้มาตรการทางการค้าของประเทศสมาชิกในวิกฤตโควิด-19 เช่น จำกัดการส่งออกสินค้าจำเป็น เพื่อให้เพียงพอใช้ในประเทศ เป็นต้น ต้องสอดคล้องกับกฎเกณฑ์ของ WTO มีความโปร่งใส เหมาะสม บังคับใช้เป็นการชั่วคราว และไม่ก่อให้เกิดอุปสรรคทางการค้าโดยไม่จำเป็น เพื่อรักษาเสถียรภาพการค้าระหว่างประเทศ และส่งเสริมให้ห่วงโซ่การผลิตโลกฟื้นตัวอย่างรวดเร็ว
ส่วนประเด็นการเจรจาภายใต้ WTO ที่ยังไม่บรรลุผลการเจรจา เช่น การลด/เลิกอุดหนุนประมง การลด/เลิกอุดหนุนสินค้าเกษตร ที่ส่งผลให้กลไกราคาในตลาดโลกบิดเบือน และสร้างความได้เปรียบเหนือคู่แข่ง และการจัดทำกฎเกณฑ์ด้านพาณิชย์อิเล็กทรอนิกส์ นั้น ที่ประชุมได้เสนอให้สมาชิกมีความยืดหยุ่นในการเจรจามากขึ้น และเจรจาอย่างประนีประนอม โดยเฉพาะการอุดหนุนประมง ที่จะต้องยืดหยุ่นในเรื่องการกำจัดการอุดหนุนการทำประมงผิดกฎหมาย ขาดการรายงานและไร้การควบคุม (IUU Fishing) และห้ามอุดหนุนการทำประมงที่เป็นอันตรายต่อทรัพยากรสัตว์น้ำ เพื่อให้สามารถสรุปผลการเจรจาได้ภายในปีนี้
นอกจากนี้ รัฐมนตรี WTO ยังได้สนับสนุนการปฏิรูป WTO ให้สอดคล้องกับสถานการณ์การค้าในปัจจุบัน และผลักดันให้แต่งตั้งสมาชิกองค์กรอุทธรณ์ในตำแหน่งที่ว่างอยู่ เพื่อรักษากลไกระงับข้อพิพาทของดับบลิวทีโอ ซึ่งมีส่วนสำคัญในการคุ้มครองสิทธิของประเทศสมาชิก เพราะปัจจุบันสมาชิกองค์กรอุทธรณ์หมดวาระตั้งแต่ปีที่ผ่านมารวม 6 ตำแหน่ง จาก 7 ตำแหน่ง และ 1 ตำแหน่งที่เหลือจะหมดวาระในปี 64 ส่งผลให้ขณะนี้ การระงับข้อพิพาททางการค้าของสมาชิกล่าช้า และอาจทำให้ประเทศคู่กรณีเสียประโยชน์ทางการค้าได้
ขณะที่การคัดเลือกผู้อำนวยการใหญ่ของ WTO คนใหม่ ที่อยู่ระหว่างการคัดเลือกนั้น ที่ประชุมคาดหวังว่าจะได้ผู้นำในการขับเคลื่อนการเจรจาภายใต้ WTO ให้สำเร็จอย่างเป็นรูปธรรม เพื่อเตรียมความพร้อมสำหรับการประชุมรัฐมนตรีองค์การการค้าโลกสมัยสามัญครั้งที่ 12 ในปี 64
 “ไทยสนับสนุน และยืนยันสานต่อการมีส่วนร่วมในการทำงานร่วมกับประเทศสมาชิก เพื่อขับเคลื่อนการเจรจาประเด็นสำคัญ ให้สสรุปผลสำคัญได้ และการปรับปรุงกลไกการทำงานของ WTO ให้มีประสิทธิภาพ เพื่อฟื้นฟูความเชื่อมั่นต่อระบบการค้าพหุภาคี และเสริมสร้างบทบาทของ WTO ในการรับมือกับผลกระทบทางเศรษฐกิจ และเร่งรัดการฟื้นฟูเศรษฐกิจภายหลังวิกฤตโควิด-19” นายสรรเสริญ ระบุ